Tarybos Reglamentas (EEB) Nr. 3880/88
1988 m. gruodžio 12 d.
iš dalies keičiantis Reglamentą (EEB) Nr. 2262/84, nustatantį specialiąsias priemones dėl alyvų aliejaus
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi pagal Reglamento (EEB) Nr. 2262/84 [3] su paskutiniais pataisymais, padarytais Reglamentu (EEB) Nr. 3462/87 [4], 1 straipsnio 1 dalį valstybės narės gamintojos privalo įsteigti agentūras, kurios atliktų tam tikrus patikrinimus ir pareigas, susijusias su pagalbos alyvų aliejaus gamybai schema; kadangi, vadovaujantis minėto Reglamento 1 straipsnio 5 dalimi, iki 1989 m. sausio 1 d. Taryba privalo patvirtinti agentūrų išlaidų finansavimo metodą, įsigaliosiantį nuo 1989-1990 žemės ūkio metų;
kadangi atsižvelgiant į svarbų šių institucijų vaidmenį užtikrinant, kad pagalba gamybai būtų taikoma teisingai ir vienodai, reikėtų numatyti tokį jų realiai patirtų išlaidų finansavimo metodą, kuris sudarytų joms sąlygas veikti sklandžiai ir veiksmingai, neperžengiant administracinės autonomijos ribų, nustatytų atitinkamose taisyklėse; kadangi tas tikslas gali būti pasiektas kombinuotu Bendrijos ir valstybės narės teikiamo finansavimo metodu;
kadangi atitinkamose keturiose valstybėse narėse gamintojose esančių agentūrų padėtis nėra vienoda; kadangi dėl administracinių ir teisinių sunkumų vėluojama steigti agentūras atitinkamose valstybėse narėse ir (arba) sulėtėjo tų agentūrų veikla; kadangi tos valstybės narės nesugebėjo efektyviai panaudoti visų joms paskirtų sumų pradiniame etape, kai visas išlaidas padengė Bendrija; kadangi dėl to šio etapo laikotarpis turėtų būti pratęstas vieneriais metais nedidinant didžiausių galimų sumų, kurios jau yra paskirtos pagal dabartines taisykles,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2262/84 1 straipsnio 5 dalis pakeičiama ir išdėstoma taip:
"5. Per penkerių metų laikotarpį, prasidedantį 1984 m. lapkričio 1 d., realios agentūros išlaidos finansuojamos iš Europos Bendrijų bendrojo biudžeto tokiomis dalimis:
- Italijoje - 100 % pirmuosius trejus metus, bet ne daugiau kaip 14 milijonų ekiu, o ketvirtaisiais ir penktaisiais metais - 50 %,
- Graikijoje - 100 %, bet ne daugiau kaip 7 milijonai ekiu.
Per trejų metų laikotarpį, prasidedantį 1989 m. lapkričio 1 d., 50 % realių Italijos ir Graikijos agentūrų išlaidų yra finansuojamos iš Europos Bendrijų bendrojo biudžeto.
Ispanijoje ir Portugalijoje 100 % agentūrų išlaidų, realiai patirtų per laikotarpį nuo 1986 m. kovo 1 d. iki 1990 m. spalio 31 d., yra finansuojamos iš Europos Bendrijų bendrojo biudžeto tokia tvarka: Ispanijoje - iki 9300000 ekiu, Portugalijoje - ne daugiau kaip 4700000 ekiu. Per laikotarpį nuo 1990 m. lapkričio 1 d. iki 1992 m. spalio 31 d. iš minėto biudžeto yra finansuojama 50 % atitinkamų išlaidų.
Laikantis sąlygų, nustatytų Reglamento Nr. 136/66/EEB 38 straipsnyje išdėstyta tvarka, valstybės narės gali padengti dalį savo išlaidų iš Bendrijos pagalbos alyvų aliejaus gamybai.
Taryba, remdamasi Komisijos pasiūlymu, kvalifikuota balsų dauguma iki 1992 m. sausio 1 d. patvirtina atitinkamų išlaidų finansavimo metodą, kuris būtų taikomas nuo 1992-1993 prekybos metų."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1988 m. gruodžio 12 d.